《登泰山 其四》
清代·张坦

醉把白玉壶，静对磨崖碑。方士与儒书，终焉将奚为。

睥睨五大夫，又何有李斯。古人究何往，停杯一问之。

涧南双白鹿，高峰行迟迟。穿云者谁子，振衣采紫芝。

作者简介：张坦，字逸峰，号青雨，抚宁人。康熙癸酉举人，官内阁中书。有《履阁诗集》。姜西溟曰：“《登泰山》古诗及诸五言近体，飘渺隽宕，气格浑成，求之唐诗家，天分绝类李白。”陶凫芗曰：“逸峰昆季承其父鲁庵、叔笨山之学问，与同时诸名士游，故所作皆清逸妥帖，彬彬乎质有其文。”